OBH 5136/1999.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

A mindszenti panaszos az állampolgári jogok országgyűlési biztosához intézett beadványában a lakóhelye közelében lévő RÓNA Disco működését sérelmezte. Előadta, hogy az óriási hangerő és a fiatalok hangoskodása lehetetlenné teszi a szórakozóhely környezetében lakók éjszakai pihenését.

Mivel a rendelkezésemre álló információk alapján a legmagasabb szintű testi és lelki egészséghez való jog sérelmének gyanúját kizárni nem lehetett, vizsgálatot indítottam. Eljárásom során megkerestem a Hódmezővásárhelyi Rendőrkapitányság vezetőjét, valamint Mindszent Város Polgármesteri Hivatalának jegyzőjét, akiktől álláspontjukról, illetve intézkedéseikről kértem felvilágosítást.

A megállapított tényállás

A Hódmezővásárhelyi Rendőrkapitányság vezetője tájékoztatott, hogy a panasz alapján adatgyűjtést végeztek a szórakozóhely lakókörnyezetében. A megkérdezettek többsége sérelmezte a diszkó működését, elsősorban a diszkóból kiáramló hangos zene és a rendezvények alatt és után az utcán tapasztalható hangoskodás zavarja a környék lakóinak nyugalmát.

Az adatgyűjtés eredményeire hivatkozva a kapitányságvezető felkérte Mindszent jegyzőjét, hogy kezdeményezze a diszkó zajszintjének műszeres mérését és az esetleges határérték túllépés esetén a szükséges korlátozásokat foganatosítsa. Ugyancsak az adatgyűjtés eredményeire figyelemmel utasította az állományt, hogy zárás előtt legalább egy órával a diszkónál kell tartózkodniuk mindaddig, amíg a rendbontás veszélye meg nem szűnik. A legveszélyesebb csoportokat kíséréssel kell jogkövető magatartásra bírni.

Mindszent jegyzője válaszában azt közölte, hogy a lakóktól a Hivatalhoz írásos panasz nem érkezett. Tájékoztatott, hogy a panasz jogosságának megállapítására felkértek egy szakértőt a zajszint megállapítására és az eredmény ismeretében a 4/1997. (I.22.) Korm. rendelet alapján fognak eljárni.

A 2000. január 29-én végzett zajszintmérés eredménye igazolta a panasz jogosságát, mert a környezeti zajterhelés nem felelt meg a zaj- és rezgésterhelési határértékek megállapításáról szóló 4/1984. (I.23.) EüM rendelet éjjeli időszakra megállapított értékének. A legnagyobb túllépés mértéke 22 dB volt.

A zajvizsgálatot követően még egy diszkórendezvényt tartottak az egységben, majd az üzemeltető a teljes berendezést elszállította, s azóta az üzlet zárva tart, így újabb mérésre nem kerülhetett sor. A diszkórendezvénynek otthont adó épület tulajdonosa közölte, hogy a diszkórendező céggel kötött bérleti szerződésben meghatározott idő eltelt, a bérleti jog meghosszabbítására nem került sor, mert az épületet a jövőben maga kívánja hasznosítani más tevékenységi körrel.

Mivel a működési engedély kiadásának feltételei már nem állnak fenn, a jegyző az üzlet működési engedélyét visszavonta.

Az ügy jogszabályi háttere

Az üzletek működéséről és a belkereskedelmi tevékenység folytatásának feltételeiről szóló 4/1997. (I.22.) Korm. rendelet 8. § (3) bekezdésének b) pontja szerint a jegyző a működési engedélyt visszavonja, ha a működési engedély kiadásának feltételei már nem állnak fenn.
A 18. § (1) bekezdése úgy rendelkezik, hogy a jegyző külön jogszabályban meghatározott zajterhelési határérték figyelmeztetés ellenére való ismételt túllépése esetén az üzlet éjszakai (22 óra és 6 óra közötti) nyitva tartását korlátozhatja, illetve kötelező zárvatartási időszakot rendelhet el.

Az érintett alkotmányos jog

A Magyar Alkotmány 70/D. § (1) bekezdése deklarálja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

Az üzletek működéséről és a belkereskedelmi tevékenység folytatásának feltételeiről szóló kormányrendelet feljogosítja a jegyzőt az üzlet éjszakai nyitvatartásának korlátozására, illetve kötelező zárvatartási időszak elrendelésére. Ennek feltétele a zajterhelési határérték figyelmeztetés ellenére való ismételt túllépése.

A zajterhelés megállapítására a Polgármesteri Hivatal jegyzője zajmérést kezdeményezett. A RÓNA Diszkó zajkibocsátása az irányadó határértéket jelentősen, 22 dB-lel haladta meg. Az éjszakai nyitvatartás esetleges korlátozásához, illetve a zárvatartás elrendeléséhez szükséges ismételt zajszintmérésre azonban nem kerülhetett sor, mert az üzemeltető a berendezést elszállította, s azóta az üzlet zárva van.

A zajmérés eredményére figyelemmel megállapítható, hogy a panasz megalapozott volt. A kapitányságvezető elrendelt intézkedései szintén arra utalnak, hogy a szórakozóhely környezetében gyakran előfordultak a lakók nyugalmát zavaró cselekmények.

A panaszra okot adó állapot a bérlet megszűnésével, illetve a berendezések elszállításával megszűnt, az épületben zajos tevékenység folytatására nincs lehetőség. Diszkó rendezvény hiányában az azzal együttjáró köznyugalmat zavaró cselekményekre sem kerülhet sor.

Tekintettel arra, hogy az egyébként megalapozott panasz megoldódott, az ügyben további intézkedést nem teszek, vizsgálatomat befejeztem.

Budapest, 2000. május 19.

Gönczöl Katalin